མས་པའི་ཉེས་པས་མཚན་མ་དང་
རྣམ་པར་རྟོག་པ་དང་།ཉེ་བའི་ཉོན་མོངས་པ་དག་གི་སྣང་བར་
འགྱུར། སྒོ་སྟོན་པར་འགྱུར་དམིགས་པར་བྱེད་པར་འགྱུར་ན། དེ་
བྱུང་ངོ་ཅོག་ལ་འདི་ལྟ་སྟེ་ཉེས་དམིགས་སྔར་མཐོང་བ་དེ་ཉིད་ཀྱི་
དབང་དུ་བྱས་སྟེ་དྲན་པ་མེད་པ་དང་ཡིད་ལ་བྱེད་པ་མེད་པར་བྱས་
ཏེ་དེ་ལྟར་དྲན་པ་མེད་པ་དང་ཡིད་ལ་བྱེད་པ་མེད་པས་དམིགས་པ་
དེ་རྣམ་པར་བཤིག་ཅིང་རྣམ་པར་བསལ་ན་སྣང་བ་མེད་པ་ཉིད་ལ་
ཉེ་བར་གཞག་པར་འགྱུར་རོ།།ཞེས་གསུངས། འདི་ཞི་གནས་
ཙམ་བསྒྲུབ་པ་ཡིན་པའི་ཤེས་བྱེད་ཅི་ཡང་མེད་པའི་ཁར་གནོད་
བྱེད་ལུང་འདི་ཉིད་ནས། དེ་ལྟར་ཞི་གནས་ཀྱི་སེམས་ཐོབ་པ་དང་
ཞེས་ལམ་དེ་ཐོབ་ཟིན་པའི་བྱ་བར་གསུངས་པའོ། །སྤྱིར་གྱིས་ཉན་
ཐོས་ཀྱི་ལུང་དུ་ལྷག་མཐོང་མཚན་ཉིད་པ་བསྒྲུབ་ཚུལ་མང་དུ་
བཤད་ཀྱང་། དེ་དག་གིས་དེ་ཚིག་ཙམ་ལས་ཇི་ལྟ་བར་མ་གོ་བས་
དམན་པར་ལྟུང་བའོ།།
དེས་ན་དྲི་བ་འདིའི་བདེ་གསལ་མི་རྟོག་ཁྱེར་ཁོ་རང་གི་འདོད་པ་
དེར་འདུག།རང་ལུགས་བདེ་གསལ་མི་རྟོག་པ་སྒོམ་གྱི་ཡང་རྩེར་
བཤད་པའི་སྐབས་འདི་མིན།འདི་དེ་གསུམ་སྒོམ་གྱི་གོལ་སར་
བྱེད་པའི་སྐབས་ཡིན་པས་དྲི་བ་པོས་ཤན་མ་ཕྱེད་པས་དྲིས་པའི་
སྐྱོན་ཡོང་། གོལ་བའི་དོན་ཡང་དེ་ཙམ་གྱིས་ཐེག་ཆེན་གྱི་མི་བགྲོད་
པར་བཤད་པ་ཡིན།ཐེག་ཆེན་གྱི་ས་མ་བགྲོད་པས་ཉན་རང་དུ་
གོལ་བར་ཁས་ལེན་མི་དགོས། འོན་ཀྱང་ཁམས་གསུམ་དུ་གོལ་བ་
ནི་ཡིན་ཏེ། ལས་ཉོན་སྤང་མ་ཐུབ་པའི་གནད་ཀྱིས་སོ། །གོལ་ས་
དང་བོགས་འབྱིན་མ་ཤེས་པ་འཇིག་རྟེན་པའི་ལམ་སྐྱོན་མེད་དེ་ཀ་
བསྒོམས་པས་ལན།དེས་བླ་མ་རྣམས་སྒོམ་བཤིག་ཅེས་འདིར་
གསུང་། བདེ་གསལ་མི་རྟོག་པ་ཁོང་དང་མི་འདྲ། འདིར་མི་རྟོག་པ་
རྣམ་པར་རྟོག་པ་དགག་པ་ལས་ལོག་པ་ཞིག་སེམས་ཀྱི་དབེན་པ་
ཡིན། གསལ་བ་དེ་ནམ་མཁའ་ལྟ་བུར་མཐོང་བའི་རང་བཞིན་ལ།
གསལ་ཆ་སྔ་མ་དེ་ལ་རྩ་རླུང་གི་དྭངས་གཟུགས་སྟོང་ཉིད་རྣམ་པ་
ཐམས་ཅད་པར་འགྲོ་བ་ཞིག་ཡོད་པས། ས་ར་ཧས།
དེ་ཉིད་ཀྱིས་ནི་བློ་བཟངས་ལ།།
ནམ་མཁའ་ལས་ལྷག་ཅི་ཡང་འཆར།།
ཞེས་གསུངས་པ་དེའོ། །བདེ་བ་ཤིན་སྦྱངས་ལ་བྱེད་པ་ཡིན་ནོ།།
དེ་ལ་དྲི་བ་པོས། དམིགས་བཅས་བསྒོམ་པར་སོང་ངོ་ཞེས་འཕངས་
པ་ལ། རྩ་བར་འདོད་ཅེས་ལན་བཏབ་བོ། །ཕྱག་རྒྱ་ཆེན་པོ་སྒོམ་
པ་དེ་ཀ་ཡིན་ཟེར་བ་སོགས་ཕྱོགས་སྔ་མའི་གཞུང་ལ་མ་སྦྱངས་
བའི་སྐད་ཏེ།དེ་ཕྱག་རྒྱ་ཆེན་པོ་ངོ་མའི་སྒོམ་པ་ཡིན་པར་ཡང་མི་
འདོད་པས་སོ།།
ཡང་། དེ་རྣམས་ཐམས་ཅད་ཨེ་ཡིན་པ་འདུག་སྟེ་མདོ་རྒྱུད་དེའི་
དགོངས་འགྲེལ་རྣམས་ལས་ཤེས་དགོས་ལ། རྒྱལ་བའི་གདམས་
ངག་རྣམས་ཀྱི་དགོངས་འགྲེལ་ཡང་།རྒྱ་གར་དུ་ཤིང་རྟའི་
སྲོལ་འབྱེད་ཆེན་པོ་གཉིས་སུ་གྲགས་ཏེ།ཀླུ་སྒྲུབ་ཡབ་སྲས་ཀྱི་
བརྒྱུད་པ་ཚན་ཅིག་དང་། ཐོགས་མེད་སྐུ་མཆེད་ཀྱི་བརྒྱུད་པ་ཚན་
ཅིག་སྟེ།འདི་གཉིས་སུ་ངེས་ཤིང་།ཞེས་པ་ནི་ཤིན་ཏུ་ཡང་མི་
འཐད་དེ།རྒྱུ་མཚན་དེ་གཉིས་རྒྱུའི་ཐེག་ཆེན་གྱི་དོན་འགྲེལ་བའི་
ཆ་ཁོ་ནས་དེར་བཞག་གི།གཞན་ཉན་ཐོས་དང་རྡོ་རྗེ་ཐེག་པའི་
ཕྱོགས་ལ་མ་ཡིན།ལྷག་པར་རིགས་ལྡན་ཆེན་པོ་རྣམས་ལ་སྐུར་
འདེབས་མི་འཚལ་ལོ།།
ཡང་།དཔྱད་སྒོམ་དང་འཇོག་སྒོམ་གཉིས་འོང་ངམ་མི་འོང་།
འོང་ན་རྒྱ་གར་བའི་ཚད་ལྡན་རྣམས་ཀྱིས་གསུངས་པ་འདི་འགོག་
གམ། ཞེས་པ་འདི་དྲི་བ་པོ་རང་ལ་ལོག་སྟེ། དཔྱད་སྒོམ་མེད་པར་
སྟོང་ཉིད་རྟོགས་མི་སྲིད་པར་ཁས་བླངས་པས་སོ། །བདག་ཅག་
གཉིས་ཀ་འཐད།འོན་ཀྱང་ཁྱེད་ཀྱིས་བཞག་པའི་དཔྱད་སྒོམ་དེ་
དང་མི་འདྲ།བདག་ཉིད་ཆེན་པོ་རྣམས་བཞེད་པ་དང་པོར་ཐོས་
བསམ་སྔོན་དུ་གཏང་ལ་ལུང་རིགས་ཀྱིས་དཔྱད།དེའི་མཐར་
འཇོག་སྒོམ།
ཡང་། བླ་མའི་མན་ངག་གི་ཐོས་པ་བྱས་པ་ལ། སྤྲོས་པ་ཆུང་ངུས་
འཁྲིད་པས་དང་པོར་ལུང་རིགས་ཀྱིས་མ་དཔྱད་པར་འཇོག་སྒོམ་
རང་ལ་བཀྲི་བ། འདི་ནི་ཞི་གནས་ཁོ་ནའི་སྔོན་དུ་གཏོང་མི་གཏོང་
དུ་ཟད་ལ། ཞི་གནས་གྲུབ་ནས་དཔྱད་ཁྱེར་ལ་ཁྱད་པར་ཆེར་མེད།
སྦྱོར་བའི་སྔོན་དུ་འགའ་ཞིག་ལ་ལུང་རིགས་ཀྱིས་དཔྱད་ཀྱང་རུང་།
ཐོས་བསམ་གྱིས་དཔྱད་པ་ཁོ་ན་ཞི་གནས་དང་ཟུང་འཇུག་ཏུ་
རྟོགས་པ་མ་ཤར་བར་འཆར་མི་ཐུབ་བོ།།
ཡང་། འཕྲོ་བ་ཞི་གནས་ཀྱི་སྒོམ་གྱི་གེགས་ལོས་ཡིན། ཚིག་ལ་
མཁས་པ་རང་ཡ་མཚན་པར་མི་སྣང་སྟེ། ཤེད་བུ་སེར་སྐྱ་ཆོས་ཕྱིན་
ཅི་ལོག་ཏུ་བསྟན་པས་ངན་འགྲོར་སྐྱེས་པ་སྣང་། ཐོས་བསམ་ལྟ་ཅི།
ཤེས་རབ་ཤས་ཆེ་ན་ཏིང་ངེ་འཛིན་ཤས་ཆུང་བར་བཤད་པ་ལ་ཇི་
མི་སྙམ་པ་མི་རིགས་ལ་འཕྲོ་བ་ཞི་གནས་ཀྱི་སྒོམ་དུ་མི་བྱེད་ལྷག་
མཐོང་ནས་སྣང་བ་ཆོས་སྐུའི་རྒྱ་ཡན་མ་ཞེས་པ་ཞིག་འབྱུང་།དེ་
དུས་དེ་སྒོམ་ངོ་མར་འགྱུར་བ་ཡིན་ནོ། །དེ་ནི། གསན་རྒྱ་ཆེ་ཡང་
གཞན་གྱི་ཐུགས་སུ་ཆུད་མི་འགྱུར། །ཞེས་གསུངས་དེ་ཀར་འདུག་
པས། བཤད་དྲགས་ན་ཉན་པ་པོ་ཁ་ནས་ཁྲག་དྲོན་མོ་ཀྱུགས་ཏེ་
གྲོངས་པའི་ཉེན་ཆེའོ།།
འཇོག་ཁྱེར་ཇི་ལྟ་བུ་དྲི་ན།མན་ངག་གསན་པ་ལ་ཕེབས་ཤིག་
བཤད་པར་བྱའོ། །ཧྭ་ཤང་དང་ཁྱད་མེད་ཟེར་རབ་དབྱེར་གསུངས་
པའི་གཏམ་ཅོལ་ཁོ་ན་དབྱངས་སུ་གྱེར་བ་དེ་དེ་དང་ཤན་ལེགས་
པར་ཕྱེ་ཟིན་ཏོ། །སྦྱིན་སོགས་སྤྱོད་མི་སྤྱོད་ཀྱང་སྐབས་ཀྱི་ལན་དུ་
ལོས་འགྲོ་སྟེ། ཧྭ་ཤང་དང་ཁྱད་མེད་པར་བཤད་པ་ལ་གནོད་པས་
དང་མཆོད་སྦྱིན་དང་ལྷ་སྦྱིན་མི་འདྲ་བ་ལ་རིགས་རུས་ཕ་མ་སོགས་
ཀྱི་ཁྱད་ཀུན་བཤད་རུང་པས་གདོང་དྲིས་པ་ལ་བཤང་ལམ་ཆེ་ཆུང་
གི་ལན་བཏབ་པ་ལྟར་དུ་གར་འགྲོ།འོན་ཀྱང་དཔེ་དེ་དངོས་སུ་
བྱུང་ནས་དོན་དམ་པའི་སྒོམ་པ་བློར་མི་འཆུན་པ་དག་གི་ཞལ་
ཁེབས་སུ་བྱས་ན་ནི་ལེགས་པར་འོང་ངོ་།།
ཕྱག་རྒྱ་ཆེན་པོ་ཡིད་ལ་མི་བྱེད་པ་ཀླུ་སྒྲུབ་ཀྱི་ལྟ་སྒོམ་ཇི་ལྟ་བ་
ཡིན་པར་རྒྱ་གར་འཕགས་པའི་ཡུལ་དཔལ་བི་ཀྲ་མ་ལ་ཤཱི་ལའི་
གཙུག་ལག་ཁང་ཆེན་པོར་ཇོ་བོ་རིག་པའི་ཁུ་བྱུག་དང་། ནཱ་རོ་པནྚི་
ཏ་སོགས་མཁས་པ་རིའི་དབང་པོ་ལྟ་བུ་དེ་ཚོའི་མདུན་དུ་གྲུབ་ཟིན་
ལ། དེས་སྙིགས་དུས་ཀྱི་ཐམས་ཅད་མཁྱེན་པ་ཤཱནྟི་པའི་ཐུགས་སུ་
མ་ཤོང་ནས་མི་འཐད་དོ་དགོངས་རྩོད་ཡིག་སྒོ་ལྕིབས་ལ་བཏབ།
མཻ་ཏྲི་པས་མ་གཟིགས་པས། ཤ་ཝ་རིའི་མན་ངག་གིས་ཤཱནྟི་པའི་
རྩོད་པ་མ་ཐུབ་ཟེར་གྲགས་པ་ངན་པ་ཆིལ་པས་བྱུང་།སླར་རྒྱལ་
པོ་དང་པནྚི་ཏ་མཁས་པ་དཔང་དུ་གཙུགས་ནས་རྩོད་དོ་ཞེས། བང་
ཆེན་ལན་བཅུ་གཉིས་བཏང་བས་ཤཱནྟི་པས་རྩོད་པ་ལ་འོང་མ་ནུས།
དེས་མཻ་ཏྲི་པ་ཆེན་པོ་རྩོད་མེད་དུ་བཀུར་བ་འདུག་པས་ཁྱེད་ཀྱི་ཀླུ་
སྒྲུབ་ལུགས་སྐྱོར་བ་དང་ཨེ་མཐུན་མི་ཤེས་ཏེ།ཚད་མའི་སྐྱེས་བུ་
དེ་ཙམ་གྱིས་དཔྱད་པས་དག་པ་མཆོག་ཡིན་པས་སོ། །འོན་ཀྱང་དྲི་
བ་དེ་དག་གི་དོན་རྟག་ཆད་སེལ་ཚུལ་སོགས་ཕལ་མོ་སྔར་གཏན་
ལ་ཕབ་ཟིན་ཏོ།།
ཡང་། གང་དུ་ཡང་མ་གྲུབ་པར་བསྒོམས་པའི་འབྲས་བུ་གང་དུ་
ཡང་མ་གྲུབ་པ་གཅིག་ལས་འོས་མེད།འདི་ཐུགས་བདེན་དེ་དེ་
བཞིན་ནོ། །དེ་བླ་ན་མེད་པའི་སྒོམ་མ་ཡིན་ནོ། །ཤེས་བྱེད་ཅི་ཡོད་
སླར་འདྲི།འཁོར་གསུམ་དག་པའི་སྦྱིན་པ་ས་ཐོབ་ནས་མིན་པ་
གར་ཡོང་། དེས་ན་འཇུག་པའི་གཞུང་ལུགས་ཁས་ལེན་བཞིན་དུ་
དེ་སྐད་སྨྲ་ཅི་རིགས། སོ་སོ་སྐྱེ་བོ་ལ་ཉམས་ལེན་དེ་མེད་པས།
དེའི་སྦྱིན་པ་ཕར་ཕྱིན་དུུ་འགྲོ་བ་ཡོངས་སུ་བསྔོ་བ་ལ་ལྟོས་དགོས་
བྱུང་བ་ཡིན། དེས་ན་དེ་དག་གི་སྦྱིན་པ་གཏོང་མ་ཤེས་པ་གང་ཡིན།
འཁོར་གསུམ་ཡོངས་དག་མི་ཤེས་པ་ཡིན་ནོ།།
ཡང་། གང་ཟག་རང་རེ་བདེན་པར་མེད་པའི་དོན་དེ་གང་ལ་བྱེད་ན། སྒྱུ་མ་ལྟ་བུ་ཡིན་པ་ལ་བྱེད་དོ། །བདེན་པ་གྲུབ་སྲིད་ན་ཇི་ལྟ་འོང་རྒྱུ་ཡིན་ཞེས་དྲི་བ་ལ། སོ་སོ་སྐྱེ་བོ་གྲུབ་མཐའ་མི་ཤེས་པས་
བདག་ཏུ་ལྟ་བའི་ཞེ་འདོད་དེ་འདྲ་ཅིག་ཀ་འོང་།བདེན་མེད་དུ་
འཛིན་པ་དང་། བདེན་པར་མི་འཛིན་པ་ཁྱད་ཆེ། སྔ་མ་མེད་པར་
གཟུང་བའི་དོན་དུ་སོང་། ཕྱི་མ་ཡོད་མཐའ་དགག་པ་ཙམ།
ཡང་། འགའ་ཞིག་སེམས་འདི་ཁ་དོག་དང་དབྱིབས་གང་དུ་གྲུབ་
འདུག་ལེགས་པར་བལྟས་པའི་ཚེ་སོགས་ཀྱིས་དགག་པ་ནི།
གསུང་རབ་ཀྱི་དོན་ལས་གཞན་དུ་སོང་བ་སྟེ། སྒོམ་རིམ་རྣམས་སུ་
འང་རེ་ཞིག་གཟུགས་ཅན་འདི་རྣམས་ཞེས་སོགས་ཀྱིས་དེ་ལྟར་
བཤད་ལ།མིག་ཤེས་ཀྱིས་གཟུང་བ་ནི་དབྱིབས་དང་ཁ་དོག་གི་
གཟུགས་གཉིས་སུ་མངོན་པ་འོག་མར་ཁས་བླངས། གོང་མས་ནི་
ཁ་དོག་གི་གཟུགས་ཉིད་དུ་བཤད་པ་མ་དགོངས་པར་ཟད་དོ།།
ཡང་། ད་ལྟའི་སེམས་སྐད་ཅིག་མ་སོགས་ཀྱིས་དགག་པ་འདི་ནི་ཕྱོགས་སྔ་མ་ལོན་ཏེ། སྐད་ཅིག་ཁོ་རང་གི་དུས་ལས་གཞན་སྔ་ཕྱི་
གང་ཡང་དེ་ངོ་ཤེས་སུ་མི་འཇོག་པ་མ་གོ་བར་ཟད་དོ། །སེམས་ཀྱི་
ངོ་ལ་ལྟ་ཚུལ་སོ་སོར་རྟོག་པའི་ཤེས་རབ་ཀྱིས་དཔྱད་པ་དེ་ལོས་
ཡིན་ཀྱང་སོ་སོར་རྟོག་པའི་ཤེས་རབ་ངོས་འཛིན་ལ་མ་མཐུན་པ་
ཡིན། ཁྱེད་ལུང་རིགས་ཀྱིས་དཔྱད་པ་ཁོ་ན་ལ་མཛད། དེ་འཐད་
རྒྱུ་ཡིན་ན།
དེར་ནི་རྗེས་དཔག་འཇུག་མི་འགྱུར།།
གནས་གསུམ་པར་ནི་འཕོ་བ་ན།།
བསྟན་བཅོས་ལེན་པ་རིགས་ལྡན་ཡིན།།
ཞེས་ཅི་ལ་གསུང་སྟེ།འདི་གཞལ་བྱ་ཤིན་ཏུ་ལྐོག་གྱུར་གཏན་
ལ་འབེབས་པའི་སྐབས་ཡིན་པས་སོ། །དེ་བཞིན་རྟོག་གེས་མི་
རྟོགས་པར་ཡང་། ཚད་མ་ཀུན་ལས་བཏུས་སུ།
གང་ཞིག་རྟོག་གེའི་ལམ་ནས་ཆོས་ཉིད་ལ་ཁྲིད་ན།།
དེ་ནི་ཐུབ་པའི་བསྟན་ལས་ཆེས་སྲིད་ཉམས་པའང་ཡིན།།
དེ་ལྟ་འང་དེ་བཞིན་གཤེགས་པའི་ཆོས་ཀྱི་མཚན་ཉིད་ནི།།
གལ་ཏེ་གཞན་དུ་འགྲོ་ན་དཔྱད་པར་བྱ་བར་རིགས།།ཞེས་སོ།།
དེས་ན་བཀའ་རྒྱུད་པ་འདི་ཚོས་རིགས་པ་མི་ཤེས། ལུང་འདྲ་
འདྲེན་འདུག་བསམ་པ་འང་མི་རིགས་པར་འདིས་ཤེས་པར་བྱའོ།།
ཉན་ཐོས་སྡེ་གཉིས་ཀྱི་སྟོང་པའི་ལྟ་ཚུལ་དང་ཁྱད་ཆེ་བར་ཡང་།
སྔར་དམིགས་པ་མི་རྟག་ལ་སོགས་པ་སོགས་དྲངས་ནས་བཤད་
པས་དང་། དེ་དག་གི་དཔེས་སྒྱུ་མར་མཚོན་པའི་སྒྱུ་མ་ཙམ་ལས་མ་
རྟོགས་པ་རྒྱས་པར་བསྟན་ཟིན་ནོ།།
སྟོང་པ་དང་ཆོས་སྐུ་གཅིག་པ་འདི་སུའི་རང་བཟོ་ཡིན་ཞེས་དྲི་བ་
ལ་འདི་ནི་ཤཱཀྱ་ཐུབ་པའི་རང་བཟོ་སྟེ། འདུལ་བ་ལུང་ན། ཚེ་དང་
ལྡན་པ་ཀ་ཏྱ་ཡ་ནའི་སློབ་མ་གྲོ་བཞིན་སྐྱེས་རྣ་བ་བྱེ་བ་རིའི་གཏམ་
རྒྱུད་ལས། བདག་གིས་དེ་བཞིན་གཤེགས་པའི་ཆོས་ཀྱི་སྐུ་མཐོང་
ཡང་།གཟུགས་ཀྱི་སྐུ་མ་མཐོང་བས་བལྟ་བར་འགྲོ་ཞེས་ཞུས་པ་
ལ།དེས་མཐའ་འཁོབ་ཏུ་ཀོ་ལྤགས་ལོངས་སྤྱད་ཆོག་མི་ཆོག་
སོགས་ཀྱི་དྲི་བ་བསྐུར་སྣང་བས་སོ། །ཡག་བྱེད་ཀྱི་སོ་སོར་རྟོག་
པའི་ལྟ་ཚུལ་དེ་ནི་རྟོག་པ་ལས་མ་འདས་ཏེ།དེས་ཡང་དག་པར་
མཐོང་བ་ཐམས་ཅད་རྗེས་དཔག་ཁོ་ནར་ཟད་དེ།མ་ཟད་ན་ཚད་
མ་མདོ་རྣམ་འགྲེལ་སོགས་ཀྱི་དོན་ཐམས་ཅད་བདེན་མེད་དུ་སོང་།
དེར།
རྗེས་དཔག་རྣམ་གཉིས་རང་དོན་ནི།།
ཚུལ་གསུམ་རྟགས་ལ་དོན་མཐོང་ཡིན།།
ཞེས་གསུངས་པས་སོ། །ངེད་ཅག་གི་འདི་མངོན་སུམ་གྱི་ཡིན་
པས། དུས་འཁོར་དུ།
ཕུང་པོ་རྣམ་བཅད་སྟོང་པ་ཉིད།།
ཆུ་ཤིང་བཞིན་དུ་སྙིང་པོ་མེད།།
རྣམ་པ་ཀུན་གྱི་མཆོག་ལྡན་པའི།།
སྟོང་ཉིད་དེ་ལྟར་འགྱུར་མ་ཡིན།།
ཞེས་གསུངས་ལ།སྟོང་ཉིད་ཕྱི་མ་དེ།བཀབ་དང་མ་བཀབ་
མིག་དག་གི།སྟོང་པ་འདི་ནི་རྗེས་བརྟགས་མིན།།ཞེས་མ་
བརྟགས་མ་དཔྱད་པའི་མངོན་སུམ་གྱི་སྣང་བར་གསལ་བར་
གསུངས་པས་སོ། །དྲང་དོན་དུ་རྣམ་རྟོག་རྣམ་རྟོག།ངེས་དོན་དུ་
ཆོས་སྐུ། དང་པོའི་སྐབས་སུ། རྣམ་རྟོག་སྤང་བྱ། གཉིས་པར་རྣམ་
རྟོག་ཅི་མང་བ་ཆོས་སྐུའི་ཡོ་ལང་དུ་ཆེ་བ། ཞེས་སྨྲས་པ་ནང་འགལ་
རྒྱུ་ཡིན་ན། དྲང་ངེས་ཀྱི་གཞུང་ཐམས་ཅད་དེ་ལྟ་བས་འགལ་བ་དེ་
ལྟར་སྨྲ་མཁན་ནི་ཟས་གཙང་གི་སྲས་ཆེ་བ་དེ་ཡིན་པས་རེ་ཤིག་དེ་
དང་རྩོད་པར་གྱིས་ཤིག་ཅེས་སོ། །དྲི་ཚིག་མང་བས་སྙིང་པོ་བླངས་
ཏེ་བརྗོད་ཀྱིས་བརྗོད་བྱའང་ཕལ་ཆེར་ཞར་གྱིས་བཤད་ཟིན་པས་
མདོ་ཙམ་གྱིས་ལན་བགྱིས་སོ། །ཕྱག་རྒྱ་ཆེན་པོའི་མན་ངག་གི་
བཤད་སྦྱར་རྒྱལ་བའི་གན་མཛོད་ལས། དེ་ལ་རྩོད་པ་སྤང་བ་
བསྟན་པའི་ལེའུ་སྟེ་ལྔ་པ་རྫོགས་སོ།། །།
ཨེ་མ་ཐུབ་བསྟན་ནམ་མཁའི་སྐྱེད་ཚལ་འདིར། །ལེགས་བཤད་
ཉི་མ་གཞོན་ནུས་མ་རྩེས་ན།།ཡེ་ཤེས་མིག་གི་ལྟད་མོ་མི་འབྱུང་
བས། །འབད་པའི་དྲི་བཞོན་དེ་བསུའི་སྤོས་སུུ་གཏུལ།།ཟས་
གཙང་སྲས་ཀྱི་དག་བྱེད་རྫིང་བཟང་པོ། །ཚིག་གི་ཆང་ལ་སྲེད་པའི་
གཉིས་འཐུང་གིས། །འདམ་དུ་བརྫིར་ཉེ་གྲུབ་རིགས་ངང་མོའི་སྡེ།།
སྐྲག་པའི་དབུགས་འབྱིན་ལ་འོངས་ལྕགས་ཀྱུ་དང་།།རྒྱལ་བ་
རྣམས་ཀྱི་ཐུགས་ལ་གཅེས་བའི་ནོར། །མ་ལུས་འདིར་ཆུད་དེ་ཕྱིར་
གན་མཛོད་སྟེ།།ཚིག་ལ་དབང་བ་རྣམས་ལ་བརྣབ་སེམ་པས།།
རེ་བ་སྐོང་ལ་པདྨ་དཀར་པོས་སྦྱར།།ཕྱོགས་ཀྱི་མཛེས་མའི་སྙན་
གོང་ཨུཏྤ་ལར། །རྣམ་འགྲེལ་ཆོས་ཀྱི་ཉིང་ཁུ་འདི་ཞུགས་པ། །སྐལ་
བ་བཟང་པོའི་བུང་བས་རྟག་མྱོང་བའི། །འཇམ་པའི་དབྱངས་ཀྱིས་
ས་གསུམ་གང་གྱུར་ཅིག།
ཅེས་ཕྱག་རྒྱ་ཆེན་པོའི་མན་ངག་གི་བཤད་སྦྱར་རྒྱལ་བའི་གན་
མཛོད་ཅེས་བྱ་བ་འདི།དཔལ་དྭགས་པོ་བཀའ་རྒྱུད་པ་ཀུན་གྱི་
གཙུག་གི་ནོར་བུ་སྒམ་པོ་པ་སྤྱན་སྔ་རིན་པོ་ཆེ་བཀྲ་ཤིས་རྣམ་པར་
རྒྱལ་བའི་སྡེས། ཁྱོད་ཀྱིས་རྩོམ་པར་འོས་ཞེས་རིང་མོ་ཞིག་ནས་
བཀའ་སྩལ་བ་དང་དུ་བླངས་ཤིང་།མྱུར་བར་མདོ་ཁམས་སུ་
བསྟན་པའི་བྱ་བར་ཆས་པའི་བླ་མ་འོད་ཟེར་དབང་ཕྱུག་དང་། ཟང་
ཟང་ནེའུ་རིང་གི་སྒྲུབ་ཆེན་གཞན་ལ་ཕན་པ་ཆོས་སྐྱོང་བདེ་ལེགས་
ཀྱིས་བསྐུལ་བ་ལྟར་དུ་འབྲུག་པའི་རིང་ལུགས་འཛིན་པ་ལུང་དང་
རིགས་པ་སྨྲ་བ་པདྨ་དཀར་པོས། ཉི་མ་ལྷོ་ཕྱོགས་ཀྱི་རྒྱལ་ཁམས་
ཆེན་པོ་གཉལ་ཡངས་པ་ཅན་གྱི་གྲོང་ཁྱེར་གྱི་དབུས། རྒྱལ་པོའི་
ཁབ་ཀུན་གྱི་རྩེ་མོ།རིའི་དབང་པོ་ལྟ་བུར་ལྷུན་ཆགས་པར་ཞག་
བཅོ་ལྔའི་ཁོངས་སུ་གྲུབ་པར་བགྱིས་བའི་ཡི་གེ་པ་ནི་དགེ་དབང་
ངོ་།།འདིའི་བསོད་ནམས་ཀྱིས་འགྲོ་བ་ཐམས་ཅད་ཕྱག་རྒྱ་ཆེན་
པོའི་ལམ་འདི་ལ་མྱུར་དུ་འཇུག་པའི་སྐལ་བ་བཟང་པོ་ཅན་དུ་གྱུར་
ཅིག་གུ།།